**Diego Gòmez Miguélez, vencedor do Volante Deputación promovido pola Vicepresidencia**

Lugo, 14 de xullo de 2024.- Diego Gómez Miguélez foi o vencedor do premio Volante Deputacion, que se celebrou ao longo desta fin de semana no circuíto da Pastoriza co patrocinio da Vicepresidencia da Deputación de Lugo.

O mozo, de 28 anos e de Antas de Ulla, que se clasifican por primeira vez para unha final do Volante, foi o máis rápido na final que se celebrou este domingo, polo que recibe como premio a participación como piloto titular no Rally San Froilán 2024, a bordo dun Dacia Sandero, dentro da estrutura do equipo da escudería PTC. Unha oportunidade para iniciarse na competicion de forma totalmente gratuíta e nunha das probas de maior prestixio do calendario galego de asfalto.

Pablo López Blanco, Adrián Fernandez Fernandez e Jesús Manuel Neira Lira completaron o cadro da final, que puxo fin a duas xornadas de intensa actividade no circuíto municipal pastoricense, o único circuíto oficial destas características na provincia de Lugo

**Tempos da final**

Diego Gómez Miguélez 2.00.897

Pablo López Blanco 2.01.993

Adrián Fernandez Fernandez 2.04.534

Jesús Manuel Neira Lira 3.00.000

Na entrega de premios, o deputado de Mocidade Daniel García felicitou a gañador e finalistas “polo traballo realizado durante as dúas xornadas no circuíto” e valorou “o interese que ano tras ano desperta esta proba, que demostra a importancia que o coñecemento e a formación técnica teñen á hora de competir”

O responsable provincial reafirmou o “compromiso da Vicepresidencia da Deputación de Lugo coa continuidade deste premio, que ofrece a pilotos noveis a posibilidade de formarse e iniciarse na competición, alimentando desde a base a afección a este deporte que ten moito arraigo nas distintas comarcas”

Preto de 160 pilotos participaron na proba organizada por PTC Escuela, que combina formación en condución deportiva e competición. Todos os participantes recibiron un curso de formación técnica e conducion segura, para igualar e equilibrar os coñecementos.

Posteriormente, durante a xornada do sábado e na mañá do domingo, divididos en grupos e acompañados por persoal técnico da escudería, realizaron probas cronometradas con vehículos tamén proporcionados pola escudería. Pola tarde, disputouse a semifinal - na que participaron os dez máis rápidos nas roldas previas por grupos - e a final.

**Preparación para a participación no Rally San Froilán**

Diego Gómez Miguélez terá a oportunidade de seguir perfeccionando a súa destreza ao volante nos vindeiros meses, nos que recibirá formación específica para participar no rally San Froilán como piloto da escudería PTC. Este ano, como novidade, a súa participación na carreira lucense ligarase á nova Sandero Eco Cup Galicia, unha das copas de promoción do rally, o que engade un novo aliciente á sua estrea competitiva.

O Volante Deputación de Lugo, que se celebrou por primeira vez en 2012, deu a oportunidade de iniciarse na competición automobilística a máis dunha ducia de mozos lucenses. Diego Gómez Miguélez súmase a unha lista da que son parte Carlos López, Juan López, Jairo Castro, Francisco Dorado, Joshua Polo, Rubén Sánchez, José Miguel Rodríguez, Carlos Rodríguez, Jairo Fernández, Pablo Guerra, Ánxel Vizoso e Hugo Iglesias, gañadores das sucesivas edicións da proba.

**Apoio ao automobilismo**

O impulso do Volante Deputación reforza a rede de apoio ao automobilismo da área de Deportes da Vicepresidencia da Deputación de Lugo, que dá soporte económico ás principais probas de rally de asfalto e de rally de montaña que se celebran na provincia – o Rallly da Mariña, o Rally San Froilán, a Subida a Taboada, a Subida á Pontenova ou a Subida a Chantada – e convoca, cada ano, unha liña de axudas para pilotos de rally, cun investimento total de 45.000 euros. Nos vindeiros dias, coñecerase a resolución da convocatoria de 2024, con bolsas que oscilan entre os 300 e os 2.500 euros dacordo cos resultados acadados polas persoas soclitantes nas probas disputadas en campionatos galegos, estatais e internacionais.